CELEX: 32019R1851
Language: fi
Date: 2019-05-28 00:00:00
Title: Komission Delegoitu Asetus (EU) 2019/1851, annettu 28 päivänä toukokuuta 2019, Euroopan parlamentin ja neuvoston asetuksen (EU) 2017/2402 täydentämisestä arvopaperistettujen vastuiden homogeenisuutta koskevilla teknisillä sääntelystandardeilla (ETA:n kannalta merkityksellinen teksti)

6.11.2019   
               
               
                  FI
               
               
                  Euroopan unionin virallinen lehti
               
               
                  L 285/1
               
            
         KOMISSION DELEGOITU ASETUS (EU) 2019/1851,
         annettu 28 päivänä toukokuuta 2019,
         Euroopan parlamentin ja neuvoston asetuksen (EU) 2017/2402 täydentämisestä arvopaperistettujen vastuiden homogeenisuutta koskevilla teknisillä sääntelystandardeilla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yleisestä arvopaperistamista koskevasta kehyksestä ja erityisestä kehyksestä yksinkertaiselle, läpinäkyvälle ja standardoidulle arvopaperistamiselle sekä direktiivien 2009/65/EY, 2009/138/EY ja 2011/61/EU ja asetusten (EY) N:o 1060/2009 ja (EU) N:o 648/2012 muuttamisesta 12 päivänä joulukuuta 2017 annetun Euroopan parlamentin ja neuvoston asetuksen (EU) 2017/2402 (1) ja erityisesti sen 20 artiklan 14 kohdan kolmannen alakohdan ja 24 artiklan 21 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Arvopaperistetuilla vastuilla tulisi olla samankaltaiset riskiprofiilit, jotta sijoittajat voivat noudattaa vankkaa due diligence -prosessia ja arvioida helpommin arvopaperistamiseen liittyviä riskejä asetuksen (EU) 2017/2402 tavoitteiden mukaisesti. Sen vuoksi on tarpeen vahvistaa yhdenmukaiset perusteet, joilla määritetään tietyn arvopaperistettujen vastuiden poolin homogeenisuus.
                  
               
                     (2)
                  
                  
                     Arvopaperistettujen vastuiden pooli olisi katsottava homogeeniseksi vain silloin, kun se sisältää yhteen omaisuuserätyyppiin kuuluvia vastuita. Sen vuoksi olisi määritettävä erilliset omaisuuserätyypit, jotta vastuut voidaan luokitella niiden mukaisesti. Markkinakäytännössä on jo määritetty vakiintuneet omaisuuserätyypit, joilla määritetään tietyn arvopaperistettujen vastuiden poolin homogeenisuus. Olisi kuitenkin varmistettava, että rahoitusalan innovointi ja markkinakäytännöt eivät häiriinny; sen vuoksi olisi sallittava, että tiettyjä arvopaperistettujen vastuiden pooleja, jotka eivät vastaa jotakin näistä vakiintuneista omaisuuserätyypeistä, pidetään myös yhtenä omaisuuserätyyppinä niiden sisäisten menetelmien ja parametrien perusteella, joita alullepanija tai järjestäjä soveltaa johdonmukaisesti. On myös mahdollista, että yksi vastuu voidaan luokitella kuuluvaksi useampaan kuin yhteen omaisuuserätyyppiin. Tästä huolimatta kaikkien tiettyyn arvopaperistamiseen sisältyvien vastuiden olisi kuuluttava samaan omaisuuserätyyppiin.
                  
               
                     (3)
                  
                  
                     Luotonmyöntämisstandardeilla on tarkoitus mitata ja arvioida arvopaperistettuihin vastuisiin liittyvää luottoriskiä, ja sen vuoksi ne ovat hyödyllisiä vastuiden homogeenisuuden indikaattoreita. Vastaavasti samankaltaisten luotonmyöntämisstandardien soveltamista olisi käytettävä osoituksena siitä, että pooliin kuuluvilla arvopaperistetuilla vastuilla on samankaltaiset riskiprofiilit; sitä vastoin toisistaan poikkeavien luotonmyöntämisstandardien soveltaminen voi johtaa siihen, että vastuiden riskiprofiilit ovat olennaisesti erilaisia, vaikka tällaiset luotonmyöntämiskäytännöt olisivat kaikki korkealaatuisia.
                  
               
                     (4)
                  
                  
                     Arvopaperistettujen vastuiden hoitaminen, mukaan lukien arvopaperistettuihin vastuisiin liittyvien käteissaatavien seuraaminen, kerääminen ja hallinnointi, arvopaperistamista varten perustetun erillisyhtiön taseen vastaavaa -puolella, vaikuttaa merkittävästi kyseisistä arvopaperistetuista vastuista odotettaviin rahavirtoihin ja näin ollen helpottaa kassavirtaennusteiden laatimista ja antaa sijoittajille mahdollisuuden tehdä maksuja ja niiden laiminlyöntejä koskevia tilastollisesti luotettavia oletuksia. Riippumatta siitä, hoitaako vastuita alullepanija, kolmannet osapuolet tai alullepanijat ja kolmas osapuoli yhdessä, arvopaperistettujen vastuiden poolin hoitamisen samankaltaisilla menettelyillä, järjestelmillä ja hallinnoinnilla olisi oltava välttämätön edellytys sille, että arvopaperistettujen vastuiden pooli tunnustetaan homogeeniseksi. Pooliin sisältyvien arvopaperistettujen vastuiden hoitamiseen olisi sen vuoksi sovellettava menettelyjä, jotka ovat riittävän samanlaisia, jotta sijoittaja voi luotettavasti arvioida vastuiden hoitamisen vaikutusta samankaltaisilla parametreilla.
                  
               
                     (5)
                  
                  
                     Tiettyjen omaisuuserätyyppien osalta sijoittajat eivät välttämättä pysty arvioimaan asianmukaisesti arvopaperistettujen vastuiden pooliin sisältyviä riskejä ainoastaan käyttämällä perusteina samankaltaista vastuiden hoitamista ja samankaltaisia luotonmyöntämiskäytäntöjä. Tiettyjä tekijöitä olisi sen vuoksi sovellettava joihinkin omaisuuserätyyppeihin, jotta voidaan varmistaa homogeenisuuden tarkka arviointi. Alullepanijan tai järjestäjän olisi sen vuoksi sovellettava tapauskohtaisesti yhtä tai useampaa merkityksellistä tekijää ottaen huomioon arvopaperistamisen tyyppi (eli ABCP-arvopaperistaminen tai muu kuin ABCP-arvopaperistaminen), arvopaperistettujen vastuiden tietyn poolin ominaispiirteet ja se, voivatko sijoittajat arvioida syntyvään pooliin liittyvät riskit yhteisten menetelmien ja parametrien perusteella. Omaisuuserätyyppejä ’luottojärjestelyt yksityishenkilöille henkilökohtaisten tai perhesyiden taikka kotitalouksien kulutukseen liittyvien syiden vuoksi’ ja ’myyntisaamiset’ pidetään kuitenkin riittävän homogeenisina edellyttäen, että sovelletaan myös vastaavia luotonmyöntämiskäytäntöjä ja vastuiden hoitamismenettelyjä. Lisävaatimusten soveltaminen kyseisiin omaisuuserätyyppeihin homogeenisuustekijöiden muodossa johtaisi liiallisiin keskittymiin arvopaperistetuissa salkuissa. Homogeenisuustekijöiden soveltamista ei sen vuoksi pitäisi edellyttää kyseisiltä omaisuuserätyypeiltä.
                  
               
                     (6)
                  
                  
                     Jos arvopaperistettujen vastuiden ominaispiirteet muuttuvat homogeenisuuden osalta alullepanijasta tai järjestäjästä riippumattomista syistä, mukaan lukien homogeenisuustekijät, eikä muutos johdu alullepanijan virheestä, tämän ei pitäisi katsoa vaikuttavan poolin homogeenisuuteen edellyttäen, että vastuut olivat muutoin tämän asetuksen vaatimusten mukaisia arvopaperistamisen alullepanoajankohtana ja että tällainen muutos tapahtui arvopaperistamisen alullepanon jälkeen. Koska ehdot arvopaperistettujen vastuiden homogeenisuuden määrittämiseksi ovat merkityksellisiä sekä ABCP-arvopaperistamisessa että muussa kuin ABCP-arvopaperistamisessa, kumpaankin arvopaperistamisen tyyppiin olisi sovellettava yhdenmukaisia säännöksiä riippumatta yksittäisistä homogeenisuustekijöistä, jotka voivat olla merkityksellisiä vain tiettyjen ABCP-arvopaperistamisen tai muun kuin ABCP-arvopaperistamisen omaisuuserätyyppien osalta.
                  
               
                     (7)
                  
                  
                     Tämän asetuksen säännökset ovat tiiviisti sidoksissa toisiinsa, koska ne koskevat homogeenisuutta sekä ABCP-arvopaperistamisessa että muussa kuin ABCP-arvopaperistamisessa. Jotta varmistettaisiin niiden säännösten yhtenäisyys, joiden olisi tultava voimaan samanaikaisesti, ja tarjottaisiin velvoitteiden alaisille henkilöille mahdollisuus muodostaa kattava kuva velvoitteista ja päästä helposti tutustumaan niihin, olisi asianmukaista sisällyttää molemmat asetuksessa (EU) 2017/2402 vaaditut homogeenisuutta koskevat tekniset sääntelystandardit samaan asetukseen. Tämä asetus perustuu teknisten sääntelystandardien luonnoksiin, jotka Euroopan pankkiviranomainen on toimittanut komissiolle.
                  
               
                     (8)
                  
                  
                     Euroopan pankkiviranomainen (EPV) on tehnyt läheistä yhteistyötä Euroopan arvopaperimarkkinaviranomaisen (EAMV) ja Euroopan vakuutus- ja lisäeläkeviranomaisen (EIOPA) kanssa ennen kuin se on toimittanut teknisten standardien luonnokset, joihin tämä asetus perustuu. EPV on myös järjestänyt avoimet julkiset kuulemiset teknisten sääntelystandardien luonnoksista, joihin tämä asetus perustuu, analysoinut teknisiin sääntelystandardeihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1093/2010 (2) 37 artiklan mukaisesti perustetulta pankkialan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Arvopaperistettujen vastuiden homogeenisuus
            Asetuksen (EU) 2017/2402 20 artiklan 8 kohtaa ja 24 artiklan 15 kohtaa sovellettaessa arvopaperistettuja vastuita on pidettävä homogeenisina, jos kaikki seuraavat edellytykset täyttyvät:
            
                        a)
                     
                     
                        ne vastaavat jotakin seuraavista omaisuuserätyypeistä:
                        
                                    i)
                                 
                                 
                                    asuntolainat, joiden vakuutena on yksi tai useampi asuinkiinteistö tai jotka ovat Euroopan parlamentin ja neuvoston asetuksen (EU) N:o 575/2013 (3) 201 artiklan 1 kohdassa tarkoitetun hyväksyttävän luottosuojan tarjoajan täysin takaamia ja joilla on vähintään luottoluokka 2 kyseisen asetuksen kolmannen osan II osaston 2 luvun mukaisesti;
                                 
                              
                                    ii)
                                 
                                 
                                    kaupalliset lainat, joiden vakuutena on yksi tai useampi liikekiinteistö, mukaan lukien toimistot ja muut liiketilat;
                                 
                              
                                    iii)
                                 
                                 
                                    luottojärjestelyt yksityishenkilöille henkilökohtaisten tai perhesyiden taikka kotitalouksien kulutukseen liittyvien syiden vuoksi;
                                 
                              
                                    iv)
                                 
                                 
                                    kaikentyyppisille yrityksille myönnetyt luottojärjestelyt, mukaan lukien lainat ja leasingsopimukset;
                                 
                              
                                    v)
                                 
                                 
                                    autolainat ja autoleasingsopimukset;
                                 
                              
                                    vi)
                                 
                                 
                                    luottokorttisaamiset;
                                 
                              
                                    vii)
                                 
                                 
                                    myyntisaamiset;
                                 
                              
                                    viii)
                                 
                                 
                                    muut arvopaperistetut vastuut, joiden alullepanija tai järjestäjä katsoo muodostavan erillisen omaisuuserätyypin sisäisten menetelmien ja parametrien perusteella;
                                 
                              
                  
                        b)
                     
                     
                        niihin liittyvät luotot on myönnetty sellaisten käytäntöjen mukaisesti, joissa sovelletaan samankaltaisia lähestymistapoja luottoriskin arviointiin;
                     
                  
                        c)
                     
                     
                        niitä hoidetaan noudattaen samankaltaisia menettelyjä, jotka koskevat käteisvarojen seurantaa, keruuta ja hallinnointia arvopaperistamista varten perustetun erillisyhtiön vastaavaa-puolella;
                     
                  
                        d)
                     
                     
                        yhtä tai useampaa homogeenisuustekijää sovelletaan 2 artiklan mukaisesti.
                     
                  Kun tämän artiklan a alakohtaa sovellettaessa arvopaperistettu vastuu vastaa useampaa kuin yhtä omaisuuserätyyppiä, kyseinen vastuu luokitellaan vain yhteen omaisuuserätyyppiin kyseisessä arvopaperistamisessa.
            Jos pooliin, joka katsotaan homogeeniseksi tämän asetuksen mukaisesti, sisältyvät arvopaperistetut vastuut muuttuvat, muutokset eivät saa vaikuttaa tällaiseen homogeenisuuteen, jos ne johtuvat alullepanijasta tai järjestäjästä riippumattomista syistä.
         
         
            2 artikla
            Homogeenisuustekijät
            
               1.   Edellä 1 artiklan a alakohdan i alakohdassa tarkoitetun omaisuuserätyypin homogeenisuustekijät ovat seuraavat:
               
                           a)
                        
                        
                           vakuusoikeuksien etuoikeusjärjestys, kun arvopaperistettujen vastuiden pooli koostuu ainoastaan yhdestä seuraavista:
                           
                                       i)
                                    
                                    
                                       lainat, joissa ylimpään etuoikeusluokkaan kuuluvana vakuutena on asuinkiinteistö;
                                    
                                 
                                       ii)
                                    
                                    
                                       lainat, joissa alempaan etuoikeusluokkaan ja johonkin ylemmistä etuoikeusluokista kuuluvana vakuutena on asuinkiinteistö;
                                    
                                 
                                       iii)
                                    
                                    
                                       lainat, joissa alempaan etuoikeusluokkaan kuuluvana vakuutena on asuinkiinteistö;
                                    
                                 
                     
                           b)
                        
                        
                           asuinkiinteistön tyyppi, kun pooli koostuu vain yhdestä seuraavista tyypeistä:
                           
                                       i)
                                    
                                    
                                       tuloa tuottavat kiinteistöt;
                                    
                                 
                                       ii)
                                    
                                    
                                       muut kuin tuloa tuottavat kiinteistöt;
                                    
                                 
                     
                           c)
                        
                        
                           oikeudenkäyttöalue, kun pooli muodostuu vastuista, joiden vakuutena on samalla lainkäyttöalueella sijaitsevia asuinkiinteistöjä.
                        
                     
            
               2.   Edellä 1 artiklan a alakohdan ii alakohdassa tarkoitetun omaisuuserätyypin homogeenisuustekijät ovat seuraavat:
               
                           a)
                        
                        
                           vakuusoikeuksien etuoikeusjärjestys, kun pooli koostuu ainoastaan yhdestä seuraavien arvopaperistettujen vastuiden tyypistä:
                           
                                       i)
                                    
                                    
                                       lainat, joissa ylimpään etuoikeusluokkaan kuuluvana vakuutena on liikekiinteistö;
                                    
                                 
                                       ii)
                                    
                                    
                                       lainat, joissa alempaan etuoikeusluokkaan ja johonkin ylemmistä etuoikeusluokista kuuluvana vakuutena on liikekiinteistö;
                                    
                                 
                                       iii)
                                    
                                    
                                       lainat, joissa alempaan etuoikeusluokkaan kuuluvana vakuutena on liikekiinteistö;
                                    
                                 
                     
                           b)
                        
                        
                           liikekiinteistön tyyppi, kun pooli koostuu vain yhdestä seuraavista tyypeistä:
                           
                                       i)
                                    
                                    
                                       toimistorakennukset;
                                    
                                 
                                       ii)
                                    
                                    
                                       vähittäismyymälät;
                                    
                                 
                                       iii)
                                    
                                    
                                       sairaalat;
                                    
                                 
                                       iv)
                                    
                                    
                                       varastotilat;
                                    
                                 
                                       v)
                                    
                                    
                                       hotellit;
                                    
                                 
                                       vi)
                                    
                                    
                                       teollisuuskiinteistöt;
                                    
                                 
                                       vii)
                                    
                                    
                                       muut liikekiinteistöjen tyypit;
                                    
                                 
                     
                           c)
                        
                        
                           lainkäyttöalue, kun pooli muodostuu arvopaperistetuista vastuista, joiden vakuutena on samalla lainkäyttöalueella sijaitsevia kiinteistöjä.
                        
                     
            
               3.   Edellä 1 artiklan a alakohdan iv alakohdassa tarkoitetun omaisuuserätyypin homogeenisuustekijät ovat seuraavat:
               
                           a)
                        
                        
                           velallisen tyyppi, kun pooli koostuu vain yhdestä seuraavista velallisen tyypeistä:
                           
                                       i)
                                    
                                    
                                       mikroyritykset sekä pienet ja keskisuuret yritykset;
                                    
                                 
                                       ii)
                                    
                                    
                                       muut yritystyypit;
                                    
                                 
                     
                           b)
                        
                        
                           lainkäyttöalue, kun pooli koostuu ainoastaan yhdestä seuraavien arvopaperistettujen vastuiden tyypistä:
                           
                                       i)
                                    
                                    
                                       vastuut, joiden vakuutena on samalla lainkäyttöalueella sijaitsevia kiinteistöjä;
                                    
                                 
                                       ii)
                                    
                                    
                                       samalle lainkäyttöalueelle sijoittautuneisiin velallisiin liittyvät vastuut.
                                    
                                 
                     
            
               4.   Edellä 1 artiklan a alakohdan v alakohdassa tarkoitetun omaisuuserätyypin homogeenisuustekijät ovat seuraavat:
               
                           a)
                        
                        
                           velallisen tyyppi, kun pooli koostuu arvopaperistetuista vastuista, jotka liittyvät ainoastaan yhteen seuraavista velallisen tyypeistä:
                           
                                       i)
                                    
                                    
                                       yksityishenkilöt;
                                    
                                 
                                       ii)
                                    
                                    
                                       mikroyritykset sekä pienet ja keskisuuret yritykset;
                                    
                                 
                                       iii)
                                    
                                    
                                       muut yritystyypit;
                                    
                                 
                                       iv)
                                    
                                    
                                       julkisyhteisöt ja julkisoikeudelliset laitokset;
                                    
                                 
                                       v)
                                    
                                    
                                       finanssilaitokset;
                                    
                                 
                     
                           b)
                        
                        
                           lainkäyttöalue, kun pooli muodostuu arvopaperistetuista vastuista, jotka liittyvät samalla lainkäyttöalueella asuviin velallisiin.
                        
                     
            
               5.   Edellä 1 artiklan a alakohdan vi alakohdassa tarkoitetun omaisuuserätyypin homogeenisuustekijät ovat seuraavat:
               
                           a)
                        
                        
                           velallisen tyyppi, kun pooli koostuu arvopaperistetuista vastuista, jotka liittyvät ainoastaan yhteen seuraavista velallisen tyypeistä:
                           
                                       i)
                                    
                                    
                                       yksityishenkilöt;
                                    
                                 
                                       ii)
                                    
                                    
                                       mikroyritykset sekä pienet ja keskisuuret yritykset;
                                    
                                 
                                       iii)
                                    
                                    
                                       muut yritystyypit;
                                    
                                 
                                       iv)
                                    
                                    
                                       julkisyhteisöt ja julkisoikeudelliset laitokset;
                                    
                                 
                                       v)
                                    
                                    
                                       finanssilaitokset;
                                    
                                 
                     
                           b)
                        
                        
                           lainkäyttöalue, kun pooli muodostuu arvopaperistetuista vastuista, jotka liittyvät samalla lainkäyttöalueella asuviin velallisiin.
                        
                     
            
               6.   Edellä 1 artiklan a alakohdan viii alakohdassa tarkoitetun omaisuuserätyypin homogeenisuustekijät ovat seuraavat:
               
                           a)
                        
                        
                           velallisen tyyppi;
                        
                     
                           b)
                        
                        
                           vakuusoikeuksien etuoikeusjärjestys;
                        
                     
                           c)
                        
                        
                           kiinteistön tyyppi;
                        
                     
                           d)
                        
                        
                           lainkäyttöalue.
                        
                     
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 28 päivänä toukokuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 347, 28.12.2017, s. 35.
         
            (2)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).
         
            (3)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).